정조 2년
戊戌正月初十日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書李景祜。兼刑曹判書蔡濟恭。行戶曹判書具允鈺。行司直洪樂性。判尹鄭尙淳。兵曹判書李徽之。江華府留守李福源。行副司直張志恒。行副司直鄭光漢。行副司直鄭好仁。吏曹參判徐浩修。行都承旨洪國榮。開城府留守兪彦鎬。大司憲李衍祥。大司諫徐有防。執義李亨元。司諫鄭宇淳。持平李思祚。正言安廷玹。修撰安聖彬。行左承旨鄭民始。記事官鄭東浚。事變假注書權心彦。記事官徐龍輔金勉柱。以次進伏訖。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。此公忠監司徐有隣條列各邑弊瘼狀啓也。其一。扶餘等三十九邑流來舊初不二千九百餘結及陳田九百九十餘結。其所捄正莫如改量。適値災年勢將待豊擧行。而就其中尤甚處。爲先精査懸頉。至於田陳。降等降續。隨起隨稅。德山縣宮房出稅之卜數過濫者及栗峰三驛馬位田畓之徵稅卜多者。亦許改打量。降等從實執卜事也。畓之舊初不實。是諸道通患。至於田陳之弊。己卯査陳之後。其所陳荒。又復若此民事。豈不可悶。而田畓四千餘結。有難一時許頉。以啓紛紜之弊。改量一事。旣是朝令。依道臣所論。差待年豊。次次擧行。使陳者許頉。起者還實。以正其經界。則從前白徵之弊。自當釐正。如德山縣宮房免稅結及栗峯驛馬位田畓之卜。多濫徵處。前頭改量時。亦爲一體査正。俾除民弊之意。分付。何如。上曰。依爲之。舊初不尤甚處及田陳降續事。亦依嶺南。令道臣親執細櫛。俾無虛實相混實惠未究之地。則査頉。可也。降續。可也。更待精抄後。本道狀聞稟處。可也。尙喆曰。其一。定山等四十一邑各年舊逋最久條爲五萬五千一百十八石。而盡是虛錄。指徵無處。宜有參量之道云矣。年久舊還之難捧。誠如道臣所論。而諸路此弊。旣是聖上所洞察而㦖念者。有難獨許。此一道。今姑置之。何如。上曰。依爲之。尙喆曰。其一。永春等三十一邑民少軍多之弊也。烽軍之以良私竝定。道臣所論。誠有所據。監考之以品官差定。亦是續典所載。依請施行。至於忠義忠翊衛之假稱冒錄。尤是避役之淵薮。此後自該府直爲捧單。口傳之弊。各別痛禁。其中明有可據錄券者。四祖來歷。自各其邑報來後成給口傳事。嚴飭捧甘于該府。俾無違越朝令。隨現論責之弊。其他將校監官面任等名色。竝以出身及郷品差定。曾經軍校及冒錄忠衛者。査出移定於選武等相當役之請。此爲良丁稍格之道。依所請擧行之意。分付。何如。上曰。依爲之。尙喆曰。其一。報恩等十六邑戶曹屬各司奴婢及成均館尙衣院奴婢逃故應頉之類。一竝許頉。以時存應貢者。永爲貢摠。以除白徵之弊也。甲午減貢時。旣有道比摠之朝令。所謂道比摠。隨其生産之多寡。雖減於此。必增於彼。欲其貢納之無至減縮也。嶺南以此法行之。而本道尙不行之。致此宿弊之因循。自如他道寺奴婢。皆有生産。而本道寺奴婢。何獨無生産乎。一依他道例。行道比摠之法。勿論某邑。以其生産者。一一査括充額。則庶可除從前白徵之弊。依此擧行之意。分付道臣。因此聞甲午道比摠令下後。守令多有解由拘礙之事云。若係令前。亦宜査實處之。分付該曹。何如。上曰。依爲之。尙喆曰。其一。永春等所定左水站船七隻。別造站船五隻合十二隻改造改槊之役。永春等十七邑當之。而當初定式。則改造價米爲四十石。而其後減爲二十五石。以此會減之米。不能當改造之費。不得已徵斂於民戶。近又定式懈弛。七年之限或爲二三年。或爲三四年。輒稱破傷。水運判官。報于戶曹。必請改造改槊。故民戶添價。幾乎無年不斂。今若十七邑中。計其民戶多寡。邑力大小。竝定一船爲好。而若以移添爲難。則復其會減之米。給其舊退之船。以爲添價之資。改槊改造之限。一遵定式。嚴立科條。以除一分之弊事也。改槊改造。自有定限。而年限之內。爲船漢者。私自行商。無所禁戢。一任其船隻之破傷。必欲隨毁隨改。徒損公費。則此豈立法定限之意哉。限前改槊改造之請。自該曹一遵定式。切勿聽施。至於改造價米。雖難復舊。舊退船則隨所報劃給之意。分付。何如。上曰。依爲之。尙喆曰。其一。陰城全義大同及堤川田稅大同米。以其近峽遠浦之故。其所納米。爲民邑之弊。竝許作木事也。惟正之供。大同之納。事體不輕。俱難輕議。今姑置之。何如。上曰。依爲之。出擧條尙喆曰。此乃慶尙監司李性源條列各邑弊瘼狀啓也。其一。本道田結。己卯査陳後。屢經大水。虛結白徵。爲五千餘結。仍請査實降續事也。己卯査頉。不過數十年之間。而其後陳荒。又若是數多。隨請隨許。實是難繼之道。若使其最甚之邑。姑待年豊。漸次改量。陳頉還起。竝得釐正。民免白徵之冤。國無公稅之縮。此爲綜核之實政。以此意已有覆奏於湖西伯之狀。此亦一體分付。何如。上曰。道啓旣如此。而以待豊改量覆奏。則便同防啓。且今道臣。必當精詳査實。然則豈不愈於白徵乎。若又陳起之間。從實抄出。則亦豈無民國俱益之道乎。今此降續事。令道臣更加親執爬櫛。復待抄啓之狀聞後稟處。可也。尙喆曰。其一。本道還穀沿邑。則屢經移轉。漸致枵然。山郡則別無用下。逐歲增加。若於京各司經費劃定時。以山郡所在穀物。依詳定作錢上納事也。山沿穀物之不均。實爲民邑莫大之弊。而取考山郡穀簿。則卽今見在。殆過百萬之數。此後經費。若有請得許劃之事。則量此分定之意。分付有司之臣。何如。上曰。依爲之。尙喆曰。其一。各宮房賜牌奴婢受出之後。或重價勒贖。已贖之中。若有富名。謂之隱漏。推捉侵虐。極其狼藉。此後則勿委宮差。一依宮結收稅。例自該邑收捧。上納於戶曹。自戶曹出給該宮房事也。宮差侵虐之弊。誠極痛惋。而旣已賜牌之後。此不過私奴婢。以私貢而作公物。令地部擧行。終恐有傷事面。如有此輩憑藉作弊之事。則守令報于道臣。嚴加懲治。或有道臣之不能直斷者。亦當報備局重繩。以此爲先嚴飭。何如。上曰。自戶曹捧給。與免稅猶有間焉。揆以事面。似渉如何。雖不自戶曹捧給。旣有本道本邑所謂宮差之種種侵虐之習。毋論大小。直白營邑。或刑或杖。其所懲治之道。無所不可。何必自戶曹捧給。然後除弊乎。此後復有宮差之侵虐。爲小民之弊。則本道監司守令。難免不飭之罪。以此另加嚴飭。可也。出擧條尙喆曰。此黃海監司徐有寧條列道內弊瘼狀啓也。其一。勅需大小米三萬餘石之斂散取耗。實爲民邑之弊。依定式折價。以錢代捧。竝與元錢一體取殖事也。己丑改節目時。只許耗米作錢者。蓋慮債路太廣。民弊多端。而今若以三萬餘石之米作錢。竝與近五萬兩本錢。而一時取殖。則目前納米之民弊。雖或少紓。日後負債之民弊。恐難收拾。有未可輕議。置之。何如。上曰。依爲之。尙喆曰。其一。鳳山等十邑田稅詳定。俱爲作錢。而至於訓鍊都監禁衛營司饔院保軍身役。皆以米太責納。故民弊多端。保大米一石五兩。太一石二兩五錢。折價上納。自各衙門貿用事也。民情之如此。非不念也。而軍門與各司之自京貿米。亦無其路。勢難許施。但外邑稱冤。專由於京司上納時斗斛濫觴之致。頃於守摠兩營。已有特敎申飭。此亦一體嚴飭於捧保米各衙門。俾無貽弊軍民。隨現論責之患。何如。上曰。依爲之。尙喆曰。其一。兎山一邑。處在窮峽。出浦之難。船路之險。有倍於陸路。依山郡例。許令作錢上納事也。惟正之供。事體至重。他道峽邑之所請。旣未許施。勢難輕議。今姑置之。何如。上曰。左右相之意。何如。左議政鄭存謙曰。湖西所請。亦已防塞。今何可異同也。右議政徐命善曰。一邑之作米作錢。雖若不甚關係。而惟正之供。事體自別。恐不可輕議矣。上曰。依爲之。尙喆曰。其一。海州首陽山城城內田結執卜。不過七十六負。而責納賦稅。一如平田。故募民莫加支保。且各山城。俱有火田稅取用之例。而惟此山城獨無折受者。故別將所賴。極其寒薄。今此城內田七十六負。降屬火田。輕其收稅。付之該城事也。山城石确之地。田未滿一結。此何足靳惜。依所請許施。何如。上曰。依爲之。出擧條尙喆曰。三陽回泰。萬品同春。而惟彼京外。婚嫁過時。喪葬失期之類。最爲四民之無告者。每歲之初。輒有顧恤之恩典。今亦內而賑廳。外而諸道。一一搜訪。無徒塞責。俾得實惠下究之意。分付京外。而擧行形止。亦令一體狀聞。何如。上曰。依爲之。內而京中。亦令當部精抄。爲先啓聞。可也。出擧條尙喆曰。糶糴半留。法意至嚴。而近來守令。不畏國法。朝令外任。自加分。如向來關西事而極矣。今年八道庶有懲戢之效。而猶復冒犯。有或現發。則爲守令者。安得免怙終之律。按道之臣。亦安敢掩置不聞乎。爲先以此嚴飭諸道。何如。上曰。所奏甚是。昨冬關西事。豈非已鑑乎。故犯之罪。厥有常刑。自備局措辭另加嚴飭。可也。出擧條尙喆曰。此京畿水使洪秀輔今春兩道舟師合操設行當否。永宗僉使李文爀水陸操設行事。請令廟堂稟旨分付矣。海西畿內。俱皆停操。此亦待秋擧行乎。上曰。依爲之。出擧條尙喆曰。此南兵使安宗奎狀啓也。以爲。三甲左右營春操。依定式擧行。不行操南各營所屬邑鎭。依例各其官鎭門聚點事。請令廟堂稟旨分付矣。北兵營春操。旣令設行。南關詰戎之政。亦何可一向廢閣乎。依例擧行之意。分付。何如。上曰。依爲之。出擧條尙喆曰。此平安兵使李國賢狀啓也。今春淸南巡操依例擧行事。請令廟堂稟旨分付矣。西農不至失稔。戎政何可久廢。依例擧行之意。分付。何如。上曰。依爲之。出擧條尙喆曰。此黃海兵使李應爀狀啓也。今春習操及各邑鎭軍器點視擧行事。請令廟堂稟旨分付矣。關西關北。皆令行操。而海西則諸議多言其不可行。何以爲之乎。上曰。左右相之意。何如。左議政鄭存謙曰。海西昨年穡事。與被災他道。別無異同。春操則果難行。待秋。似好矣。右議政徐命善曰。災年民弊。亦不可不念。春操則姑停。似好矣。上曰。將臣亦陳達之。可也。訓鍊大將張志恒曰。今此停操。雖甚可悶。海西穡事。旣多被災之處。則軍民之弊。亦不可不念。待秋擧行。似好矣。上曰。停操。可也。出擧條尙喆曰。此江原前監司金履素今春合操與巡點擧行當否。令廟堂稟旨指揮。勸別武都試設行。鬱陵島搜討。今當災歲。姑爲停止。待年豊擧行事。爲請矣。當此荐饑連賑之時。累千軍兵裹糧赴操之弊。誠如道臣所論鬱陵搜討。亦有災年退行之例。合操巡點與搜討。竝姑停止。勸別武都試。依例擧行之意。分付。何如。上曰。依爲之。出擧條尙喆曰。此慶尙左兵使金永綬狀啓也。今春習操及營將巡點依例擧行事。請令廟堂稟旨分付矣。嶺南左右道俱方設賑。此時動民。誠爲可悶。習操巡點。竝姑停止。何如。上曰。依爲之。出擧條尙喆曰。守禦使洪樂性三營合操。摠戎使李漢膺四鎭輪操。請令廟堂稟旨分付矣。春後畿邑。旣多設賑之處。喬桐永宗。亦方停操。此亦姑爲停止。待秋擧行乎。上曰。依爲之。出擧條尙喆曰。此江華留守李福源。開城留守兪彦鎬春操取稟狀啓也。此不但營下軍兵之赴操而已。所管諸邑。或屬海西。或屬畿內。而海西畿內。旣皆停操。此亦何以爲之乎。上曰。停操。可也。出擧條尙喆曰。歲首綸音中爲民勸農之敎。至爲勤懇。爲道臣守令者。疇敢不竭誠奉行。而第念春夏兩暘。雖係於天時。稼穡得失。多關於人事。春不服田。秋何有獲。農家移秧。自是禁令。而只緣小民。爲其省勞。專取速效。一遇暵乾。輒多陳棄。寧不慨惜。雖以往年言之。若其播種之處。不至失稔。此專在字牧之官。身爲田畯。使無失耕播之期。而不奪農時。尤是要道。凡係役民之事。一切痛禁。毋使有妨東作之意。各別嚴飭諸道。何如。上曰。依爲之。至於役民一事。另加嚴禁。可也。出擧條尙喆曰。國家用人。無關科目。而西漢之治。專責循良。方當爲民求治之時。楊州牧使鄭景淳。前牧使兪彦鉉。屢典州牧。望實已著。俱合奬進。以爲需用之地。恐似得宜。敢此仰達矣。上曰。加資。可也。出擧條尙喆曰。大政旣踰月矣。兵判雖已出仕。吏判由行。不可許久遲留。催促上來。何如。上曰。依爲之。出擧條存謙曰。以南漢事適有言端。故敢達矣。前府尹李致中。旣無當年條逋欠。則與已收敍諸人。恐不宜異同。似有一體處分之道矣。上曰。宜無異同。蕩滌。可也。出擧條存謙曰。嶺隘之定界養木。法意甚重。嶺隘封標內。冒耕放火。與松田放火。同其律者。昭載法典。而昇平百年。禁防弛解。民不知法。雖以向來北道繡啓觀之。可知其蕩然無禁。如是之故。嶺隘要害處。近多間路。以致莫重關防之因此疎虞。誠非細慮。方當春節。火耕不遠。前頭當有備郞摘奸之擧。而以懸法象魏之意。爲先行會諸道。使之嚴加禁飭。何如。上曰。依爲之。出擧條允鈺曰。今已歲飜。前頭事役。當次第稠疊。所入物力。從前請得者屢矣。而如兩南軍米往復發賣之際。非但自致遲延。且聞湖南事勢。容有更合商量者。他無可以推移之道。勢不得不更爲取用於關西。而冬前小米一萬石請得之擧條。尙未啓下。如欲作錢。此正其時。趁此區劃。然後方可無窘速之患。且關西道臣。爲念國計之哀痛。年例別備之數。皆欲以純錢。加數自備。自到任以後。鳩聚財力。別作一庫而貯之。見存者幾當爲年例別備之數云。此旣爲經費預備者。則當此物力難辦之時。相議取用似好。下詢大臣。處之。何如。上曰。大臣之意。何如。領議政金尙喆曰。今年事役稠疊。經用不可不備。戶判所達。許施。好矣。左議政鄭存謙曰。前頭經用。固宜預備。竝卽許施。好矣。右議政徐命善曰。戶判所奏。必有料量。許施。似好矣。上曰。依爲之。出擧條樂性曰。廣州補關庫事。向有耗米中量宜區劃之敎矣。臣與府尹洪益弼。消商磨鍊。則得耗米三百餘石。然後庶有蘓弊之道。而一年耗條爲一千五百石內一千一百石。年例公下四百石。添補元餉。則又於添餉中。劃出三百石。殊非重軍餉之道矣。臣意則當初餉穀還分爲二萬石而年前除減五千石。故每年加請。亦不下二三千石。名雖減分。實則無異二萬石分給之時矣。此後加請一款。永爲防塞。留庫中折米二千五百石劃出糶糴取耗二百五十石。添餉中劃出一百石竝三百五十石。年年例下於補關庫。以爲支用之地。恐合事宜。下詢大臣。處之。何如。上曰。大臣之意。何如。領議政金尙喆曰。曾聞前府尹鄭一祥之言。三百石不足。四百石太過云。此誠精約斟酌之見。依此許施。似得宜矣。左議政鄭存謙曰。臣意亦同矣。右議政徐命善曰。此事已有前後尹之所商量。依請施行。似好矣。上曰。依爲之。出擧條樂性曰。南漢反庫逋欠四千五百餘石。而監色輩俱是貧殘之類。而又多指徵無處之患。實無一時準捧之路云。事勢如此。則不可無變通之道矣。曾有限年分數徵捧之例。今亦依此。限年分數徵捧。何如。上曰。大臣之意。何如。領議政金尙喆曰。向聞以此囚繋。多至七十餘人。而一時準捧之難。誠如守禦使所達。限年分徵。曾亦有例云。許施似得宜矣。左議政鄭存謙曰。一時準捧。其勢末由。則限年分捧。恐似得宜矣。右議政徐命善曰。事勢不得不如此。固當許施。而限年分數之際。務從酌量。毋令遷就。宜矣。上曰。依爲之。出擧條福源曰。本府軍餉之京外貸去者。有去無還。徒擁虛簿。固已可悶。至於安興鎭軍餉。亦是臣營緩急之需。而挽近以來。年年捧留各邑元數一萬七千餘石內。本鎭見留。不過四千餘石。殊非設鎭儲餉之本意。此後則勿許捧留。各邑待秋成。竝令還納本倉之意。申飭該道。何如。上曰。依爲之。出擧條志恒曰。訓局中軍作窠。而在京無可合之人。平安兵使李國賢。瓜期只隔二三朔。內移。何如。上曰。依爲之。出擧條衍祥有防亨元宇淳思祚廷玹聖彬所啓。請鄭妻爲先削其爵號。亟施邦憲。使四百年宗社。轉危而爲安。上曰。不允。又所啓。請還寢遠竄罪人韓翼謩金吾草記勿施之命。仍施遠竄之典。上曰。不允。又所啓。請放歸田里罪人金相福爲先極邊遠竄。上曰。不允。衍祥有防亨元思祚所啓。請薪智島定配罪人敬彬。熊川縣定配罪人成運亟令王府更爲設鞫得情。上曰。不允。又所啓。請還寢象厚放歸田里之命。仍施絶島定配之典。上曰。不允。又所啓。請洪樂任亟令王府設鞫嚴問。明正典刑。上曰。不允。又所啓。請彦衡養遂獻遂竝令王府設鞫嚴問。上曰。不允。又所啓。請還寢曾遂絶島定配之命。仍令王府嚴鞫得情。上曰。不允。又所啓。請還寢李觀源定配之命。更令王府設鞫得情。上曰。不允。又所啓。請黑山島定配罪人金龜柱亟加嚴鞫。快正王法。上曰。不允。又所啓。請逆禶妻金吾初定濟州地定配。籍沒家産。一依法典擧行。上曰。不允。又所啓。請遲晩後物故罪人啓能亟施孥籍之典。上曰。不允。又所啓。請放歸郷里罪人朴宗德施以屏裔之典。上曰。不允。又所啓。請令王府一依古典。趾賊等凶種之年未滿者。待其稍長。卽施邦刑。俾絶凶逆昜種養禍之患。上曰。不允。衍祥亨元思祚所啓。請大靜縣爲奴罪人金壽賢依律處斷。上曰。不允。又所啓。請興陽縣爲奴罪人河翼龍。南海縣爲奴罪人金重得亟令王府。快正王法。上曰。不允。又所啓。請梁山郡定配罪人錫達依律處斷。上曰。不允。又所啓。請削黜罪人金漢耆亟施竄配之典。上曰。不允。又所啓。請南海縣竄配罪人金載順亟令王府。設鞫嚴問。上曰。不允。又所啓。請故判書李潭亟施追削之典。上曰。不允。又所啓。請三水府定配罪人洪達洙亟令王府。更加嚴鞫。依律處斷。上曰。不允。又所啓。請長鬐縣遠竄罪人聖中亟令王府。設鞫嚴問。期於得情。快正王法。上曰。不允。又所啓。請削版罪人有臣宗甲義駿竝令王府。設鞫嚴問。依律處斷。上曰。不允。又所啓。請張克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。上曰。不允。又所啓。請黑山島島配罪人李普溫設鞫嚴問。上曰。不允。又所啓。請鍾城府定配罪人趙濟泰。海南縣定配罪人李潤成更令王府。設鞫得情。施以當律。上曰。不允。又所啓。請楸子島定配罪人趙嵎亟寢酌處之命。仍令王府。設鞫得情。快正王法。上曰。不允。又所啓。請旌義縣減死安置罪人興老亟寢酌處之命。仍令王府。設鞫得情。快正王法。上曰。不允。又所啓。請還收罪人李彝永李㖯伊重根減死刑配之命。竝依本律施行。上曰。不允。又所啓。請薪智島荐棘罪人瑩中設鞫嚴問。施以當律。上曰。不允。有防所啓。請大靜縣爲奴罪人金壽賢更令王府。設鞫嚴問。依律處斷。上曰。不允。又所啓。請爲奴罪人河翼龍金重得亟命王府設鞫得情。快正王法。上曰。不允。又所啓。請海南縣定配罪人李弘濟亟令王府。設鞫嚴問。上曰。不允。又所啓。請海南縣竄配罪人金載順亟令王府。設鞫嚴問。上曰。不允。又所啓。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。上曰。不允。又所啓。請寢竄逐罪人朴宗岳放釋之命。上曰。不允。又所啓。請遠竄罪人聖中。放逐罪人有臣宗甲義駿竝命王府設鞫嚴問。期於得情。快正王法。上曰。不允。又所啓。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。亟令嚴鞫。快施當律。上曰。不允。又所啓。請還寢福氷酌處之命依律處斷。上曰。不允。又所啓。請海美縣定配罪人申光復更令王府。嚴鞫得情。上曰。不允。又所啓。請楸子島定配罪人尹弘烈亟令王府。設鞫嚴問。上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬赫更令王府。嚴鞫得情。快正王法。上曰。不允。又所啓。請定配罪人具翼遠亟寢酌處之命。仍令王府嚴鞫得情。快施當律。上曰。不允。又所啓。請減死安置罪人大燮亟寢酌處之命。仍令王府。設鞫得情。快正王法。上曰。不允。又所啓。請減死罪人弼海亟寢酌處之命。仍令王府。設鞫得情。快正王法。上曰。不允。又所啓。請放逐罪人尹得毅施以屏裔之典。上曰。不允。又所啓。請韓後翼卽令王府。嚴鞫得情。快正邦刑。上曰。不允。又所啓。請遠竄罪人安兼濟李宅鎭亟命王府竝加嚴問。期於得情。依律處斷。上曰。不允。又所啓。請亟收洪良浩慶興府使除授之成命。以嚴隄防。上曰。不允。又所啓。請恒善支屬亟命散配。日謙兄弟竝投絶島。以嚴隄防。上曰。不允。又所啓。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。又所啓。請荐棘罪人瑩中。亟令王府。設鞫嚴問。快施當律。上曰。不允。上命退。諸臣以次退出。